Aktar minn mitt mexxej dinji mistennija jwiegħdu biex jaħdmu ħalli tintemm id-deforestazzjoni sas-sena 2030, fl-ewwel ftehim maġġuri li mistenni jintlaħaq waqt is-summit tal-COP26, li qed jiddiskuti t-tibdil fil-klima. Il-Brażil, li fl-aħħar snin u xhur affaċċja kriżi sħiħa fl-Amażonja, se jkun fost il-pajjiżi li se jiffirmaw dan il-ftehim aktar tard illum. Dan il-ftehim se jinkludi kważi għoxrin biljun dollaru ta' fondi pubbliċi u privati. L-esperti laqgħu dan il-ftehim imma wissew li ftehim simili diġà kien sar fl-2014 u ma ġab l-ebda tibdil pożittiv. Il-Prim Ministru Ingliż, Boris Johnson, li qed jospita din il-konferenza globali, mistenni jsejjaħ dan il-ftehim bħala "qbil monumentali biex jiġu protetti u restawrati l-foresti tad-dinja".